KIRJALLINEN KYSYMYS E-2807/00 esittäjä(t): Robert Goebbels (PSE) komissiolle. EU:n varoin kunnostetun teollisuusalueen käyttö.



Virallinen lehti nro 187 E , 03/07/2001 s. 0003 - 0004



KIRJALLINEN KYSYMYS E-2807/00 esittäjä(t): Robert Goebbels (PSE) komissiolle (4. syyskuuta 2000) Aihe: EU:n varoin kunnostetun teollisuusalueen käyttö Euroopan kehittämiskeskus, joka sijaitsee paikkakuntien Longwy, Athus ja Pétange-Rodange välissä, Ranskan, Belgian sekä Luxemburgin raja-alueella, on epäilemättä myötävaikuttanut talouskasvuun tällä entisellä teräksentuotantoalueella. Infrastruktuurikustannukset Euroopan kehittämiskeskuksen toteuttamiseksi, kuten tietyt muut toteutetut toimet tällä maiden rajat ylittävällä alueella, ovat hyötyneet paljon yhteisön rakennerahastoista. Luxemburgin hallitus on kuitenkin hiljattain päättänyt, että neljä hehtaaria teollisuusmaata, joka on kunnostettu Euroopan unionin varoin, käytetään Mathias Adam -lyseon rakentamiseksi Pétangeen. Onko tämä päätös komission mielestä Euroopan kehittämiskeskuksen asettamien tavoitteiden mukainen? Ovatko tuohon aikaan käytetyt eurooppalaiset rahastot tarkoitettu siihen, että tätä teollisuusaluetta käytettäisiin koulutoimintaan? Michel Barnier'n komission puolesta antama täydentävä vastaus (19. helmikuuta 2001) Euroopan kehityskeskus perustettiin lievittämään niitä vakavia sosiaalisia ja taloudellisia seurauksia, joita terästeollisuuden loppuminen ja rakenneuudistus aiheuttivat Longwy-Rodange-Athusin rajat ylittävän teollisuuslaakson alueella. Belgian, Ranskan ja Luxemburgin hallitusten yhteisessä vuoden 1985 julistuksessa Euroopan kehityskeskukselle asetettu tavoite oli ennen kaikkea alueen uudelleensuuntaaminen ja 8000 työpaikan luominen alueelle kymmenessä vuodessa. Julistuksen allekirjoittajat ovat asettaneet Euroopan kehityskeskuksen ainoaksi tavoitteeksi kolmen valtion alueella sijaitsevan rajaseudun kehittämisen. Tavoitteen saavuttamiseksi ne ovat suunnitelleet esimerkiksi kansainvälisen teollisuuspuiston perustamista, yhteisen hallintojärjestelmän muodostamista tai opetuksen ja tutkimuksen kehittämistä (eurooppalainen teknologiaoppilaitos). Kehityskeskuksen tehtäväkenttä on melko laaja eikä sulje pois mahdollisuutta lyseon sijoittamiseen alueelle. On kuitenkin korostettava, että Mathias Adam -lyseon rakennushanke sijaitsee kansainvälisen teollisuuspuiston alueella, tarkemmin sanoen kansallisesti merkittävällä Rodangen teollisuusalueella. Aluetta on suunniteltu yhteisön määrärahojen turvin uusien yritysten sijoittamista silmällä pitäen. Luxemburgin talousministeriön toimittamien tietojen mukaan aluetta, jonne oppilaitoksen rakentamista on suunniteltu, on kehitetty Resider I -ohjelman (19891992) mukaisesti. Neljän hehtaarin maa-alue on osa laajempaa aluetta, jonka suunnittelua on osarahoitettu yhteisön varoista Euroopan aluekehitysrahaston kautta. Yhteisön osuus on ollut 50 prosenttia eli 4,48 miljoonaa euroa. Ohjelman(1) mukaan kyseisten infrastruktuuritöiden tavoitteena oli saattaa päätökseen Euroopan kehityskeskuksen keskusalueen suunnittelu, jotta alueelle saataisiin houkuteltua tarvittavia investointeja ja jotta tavoite tuhannen uuden työpaikan luomisesta Euroopan kehityskeskuksen luxemburgilaiseen osaan saavutettaisiin vuoteen 1995 mennessä. On syytä korostaa, että tavoite tuhannen työpaikan luomisesta kehityskeskuksen luxemburgilaiseen osaan vuoteen 1995 mennessä saavutettiin ja jopa ylitettiin, sillä vuoden 1997 lopussa oli luotu noin 1 561 työpaikkaa. Koska ohjelma on päättynyt ja asetetut tavoitteet saavutettu, kaavoitettujen alueiden käytöstä päättäminen kuuluu Luxemburgin viranomaisille näiden asettamien prioriteettien tai velvoitteiden mukaisesti. (1) 2 kohta: Euroopan kehityskeskuksen keskusalueen, kansallisesti merkittävän Rodangen teollisuusalueen, suunnittelun loppuun saattaminen.